Document ID: 31999D0571

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1999
περί αναγνωρίσεως του πλήρως επιχειρησιακού χαρακτήρα της αυστριακής βάσης δεδομένων για τα βοοειδή
[κοινοποιηθείσα υπό τον αριθμό Ε(1999) 2478]
(Κείμενο που παρουσιάζει ενδιαφέρον για τον ΕΟΧ)
(1999/571/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και τη σήμανση βοείου κρέατος και σχετικών προϊόντων(1), και ιδίως το άρθρο 6 παράγραφος 3 πρώτη περίπτωση,
την αίτηση που υπέβαλε η Αυστρία,
Εκτιμώντας:
(1) ότι, στις 23 Φεβρουαρίου 1999, οι αυστριακές αρχές υπέβαλαν στην Επιτροπή αίτηση με την οποία ζητούσαν να αναγνωριστεί ο πλήρως επιχειρησιακός χαρακτήρας της βάσης δεδομένων της Αυστρίας που εντάσσεται στο σύστημα εξακρίβωσης της ταυτότητας και καταγραφής των βοοειδών στην Αυστρία· ότι η ανωτέρω αίτηση συνοδευόταν από τις ενδεδειγμένες πληροφορίες, με ημερομηνία ενημέρωσης την 11η Ιουνίου 1999·
(2) ότι οι αυστριακές αρχές δεσμεύονται να βελτιώσουν την αξιοπιστία της βάσης αυτής δεδομένων, κατοχυρώνοντας ειδικότερα ότι: α) οι πάσης φύσεως μετακινήσεις καταγράφονται στη βάση δεδομένων, β) οι αρμόδιες αρχές θα λάβουν μέτρα ώστε να είναι σε θέση να διορθώνουν αυτοστιγμεί τυχόν λάθη ή ελλείψεις που μπορεί να ανιχνεύονται αυτόματα ή να προκύπτουν από τις ενδεδειγμένες επιτόπιες επιθεωρήσεις, γ) θα εφαρμοσθούν μέτρα ώστε να βελτιωθούν οι σήμερα ισχύουσες διατάξεις όσον αφορά την επανεξακρίβωση της ταυτότητας των βοοειδών στην περίπτωση απώλειας ενωτίων, προκειμένου να υπάρξει συμμόρφωση προς τις διατάξεις του κανονισμού (ΕΚ) αριθ. 820/97, δ) θα ληφθούν μέτρα για να διασφαλισθεί η πλήρης εμπλοκή των κτηνιατρικών αρχών στην εφαρμογή των διατάξεων του κανονισμού (ΕΚ) αριθ. 820/97, ε) θα ληφθούν μέτρα για την επιβολή των σήμερα ισχυουσών διατάξεων της εθνικής νομοθεσίας όσον αφορά τις προθεσμίες κοινοποίησης των πάσης φύσεως μετακινήσεων (επτά ημέρες), στ) θα ληφθούν μέτρα για να διασφαλισθεί διαδικασία επικύρωσης διαβατηρίων εκ μέρους επισήμων κτηνιάτρων, ζ) θα πρέπει να θεσπισθούν μέτρα για να διασφαλισθεί καθιέρωση διαδικασιών μεταπαρακολούθησης ώστε να υπάρξει συμμόρφωση προς τις διατάξεις του κανονισμού (ΕΚ) αριθ. 2630/97 της Επιτροπής(2), και η) η αρμόδια αρχή λαμβάνει μέτρα για τη βελτίωση των συνθηκών ασφάλειας που προβλέπονται για τη βάση δεδομένων απρόοπτων περιστατικών· ότι οι αυστριακές αρχές δεσμεύονται να εφαρμόσουν τα ανωτέρω μέτρα βελτίωσης το αργότερο έως τις 30 Σεπτεμβρίου 1999· ότι οι αυστριακές αρχές δεσμεύονται να ενημερώσουν την Επιτροπή σε περίπτωση που ανακύψουν τυχόν προβλήματα στη διάρκεια υλοποίησης των προαναφερόμενων μέτρων·
(3) ότι, υπό το πρίσμα της επικρατούσας κατάστασης στην Αυστρία, είναι σκόπιμο να αναγνωρισθεί ο πλήρως επιχειρησιακός χαρακτήρας της βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από την 1η Οκτωβρίου 1999 αναγνωρίζεται ως πλήρως επιχειρησιακή η αυστριακή βάση δεδομένων για τα βοοειδή.
Άρθρο 2
Η παρούσα απόφαση απευθύνεται στη Δημοκρατία της Αυστρίας.
Βρυξέλλες, 28 Ιουλίου 1999.

Labels: 17
0
3
6
12
18